ÍA tapaði í gær enn einum leiknum í Landsbankadeildinni í knattspyrnu , nú fyrir Víkingum 1 - 4 , og vermir enn botnsætið . Liðið hefur nú leikið níu leiki , unnið tvo og tapað sjö . Ljóst er að mikið þarf að breytast ef liðið ætlar sér ekki að falla niður í fyrstu deild . Mótið er hálfnað en það er bót í máli að ekki er mjög langt í næstu lið . Breiðablik er í næstneðsta sæti með tíu stig og þrjú lið þar fyrir ofan með ellefu . Það var grámóskulegt yfir að líta þegar flautað var til leiks sl. miðvikudag . Einstaka regndropi féll af þungbúnum himni . Ekki var laust við að þessa gætti einnig í leiknum en hann einkenndist af miðjumoði . Skagamenn byrjuðu betur og strax á 5. mínútu átti Pesic þrumuskot úr aukaspyrnu langt úti á velli sem bjargað var í horn . Þremur mínútum síðar komst Hjörtur í gott færi en átti lélegt skot . Það var eins og köld vatnsgusa framan í ÍA þegar Víkingur komst yfir á 11. mínútu . Liðin skiptust á að sækja eftir markið en ÍA átti mun betri færi . Það var síðan á 38. mínútu að Jón Vilhelm jafnaði metinn fyrir ÍA eftir laglega rispu Hjartar upp hægri kantinn . Skaginn var nálægt því að komast yfir nokkrum mínútum síðar þegar Guðjón Heiðar átti gott skot sem var varið í horn og upp úr því skaut Hjörtur rétt framhjá . Í heildina litið var ÍA betra liðið í hálfeiknum og hefði átt skilið að vera yfir , en leikmenn nýttu færin sín illa og því stóð jafnt í hálfleik . Enn einu sinni gerðist það að Skagamenn komu daufir í seinni hálfleik . Leikurinn var lengi í gang og einkenndist af baráttu á miðjunni . ÍA átti sína fyrstu alvöru sókn þegar tíu mínútur voru liðnar af hálfleiknum og enn var það Jón Vilhelm sem átti góðan sprett . Þá færðist líf í leik Skagans , Þórður átti gott skot eftir samspil við Jón Vilhelm og Bjarni fékk upplagt skotfæri en varnarmaður komst fyrir . Skömmu síðar átti Pesic gott skot eftir góðan sprett Þórðar . Á 68. mínútu komust Víkingar hins vegar yfir og þá var eins og allur vindur væri úr liði ÍA . Ólafur Þórðarsson skipti tveimur mönnum inn á , Hafþóri Ægi Vilhjálmssyni og Andra Júlíussyni fyrir þá Hjört Hjartarson og Guðjón Heiðar Sveinsson . Það breytti engu og fjórum mínútum síðar komst Víkingur í 1 - 3 eftir algjöran sofandahátt hjá öftustu varnarlínunni . Bjarki Gunnlaugsson kom inn á fyrir Bjarna Guðjónsson sem var allt annað en sáttur við að vera skipt út af . Bjarki kom með örlítinn frískleika í leikinn en það breytti þó ekki miklu . Víkingur bætti síðan marki við þegar komið var tvær mínútur fram yfir venjulegan leiktíma , en þá var eins og leikmenn ÍA væru hættir í leiknum . Það er ljóst að eitthvað róttækt verður að gera í herbúðum ÍA . Liðið sýndi þó á köflum ágætis samspil og menn voru mjög hreyfanlegir , sérstaklega Jón Vilhelm og Guðjón Heiðar sem skiptu reglulega um stöður . Hjörtur átti fína spretti og Pesic sýndi gott fordæmi með mikilli baráttu , nokkuð sem vantaði sárlega meira af hjá mörgum leikmönnum . Þrátt fyrir grámóskulegt yfirbragð á Skaganum mátti víða sjá glytta í heiðskýran himinn og undir lok leiks mátti sjá bjart yfir í fjarskanum . Vonandi á það líka við um leik ÍA að framundan sé bjartviðri . Á því þurfa Akurnesingar sárlega að halda .